Politiken.dk skrev mandag, at kun to ud af 101 navne på Tinderbox 2016 indtil videre er kvindelige. Det er noget, der tirsdag har fået diskussionen om kønsdiskrimination i musikbranchen til at blusse op.

Både Tinderbox' hovedsponsor, Odense Kommune, og Odense&Co, som er kommunens samarbejdspartner på festivalen, har fået på puklen, fordi der er markant flere mandlige end kvindelige kunstnere på Tinderbox 2016.

Men sådan ser det simpelthen ud i musikbranchen lige nu, forklarer udviklingschef i Odense&Co, Ronnie Hansen, til Fyens.dk

- De store navne på ønskelisten er enten engagerede af egne shows, som de tjener markant flere penge på (kapitalisme over søskendesolidaritet) eller booket til andre festivaler, skriver han i en Facebook-opdatering tirsdag morgen.

I samme opdatering udlover udviklingschefen to billetter til Tinderbox til den, der kan fremdrive et realistisk bud på en kvindelig kunstner på niveau med festivalens øvrige hovednavne.

Hvorfor udlove to billetter til den, der kan finde et realistisk bud på et kvindeligt hovednavn?



- Det for at vise, hvor sikker jeg er på, at jeg har ret. Jeg har lavet regnestykket rigtig mange gange, og jeg har undersøgt det hundrede procent.